Mann med Gucci-veske pekes ut som leder etter ungdomsvold i Oslo

Politiet i Oslo har gjort ytterligere én pågripelse etter voldshendelsene i hovedstaden sist helg. I alt 17 personer er nå pågrepet i åtte av elleve saker.

NTB

23. okt. 2019 13:16 Sist oppdatert 23. oktober 2019

Blant de 21 siktede etter ungdomsvolden i Oslo i helgen, pekes en mann med Gucci-veske ut som en leder.

En dørvakt i Oslo som har vitnet til politiet, sier mannen – som er i slutten av 20-årene – skiller seg ut som en leder og at han alltid har denne Gucci-veska med seg, kommer det fram i siktelsen.

– Det fremgår at siktede var iført en Gucci-veske da han ble pågrepet. Siktede ble pågrepet utenfor åstedet relativt kort tid etter voldshendelsen, heter det i siktelsen.

Mannen synes å tilhøre et voldsbelastet miljø, ifølge retten. Han er tidligere domfelt flere ganger for voldshendelser.

Mannen er varetektsfengslet i fire uker med brev- og besøksforbud.

Et tosifret antall tilfeller av blind vold i helgen skapte overskrifter og reaksjoner. Mandag møtte justisminister Jøran Kallmyr (Frp) og Oslos byrådsleder Raymond Johansen (Ap) for å diskutere ungdomsvold i Oslo.

Politiet i Oslo har gjort ytterligere én pågripelse etter voldshendelsene i hovedstaden sist helg. I alt 17 personer er nå pågrepet i åtte av elleve saker. 16-åringen blir fremstilt for varetektsfengsling i løpet av onsdag.

Videre etterforskning vil avklare mer om omstendighetene og eventuelle motiv i den enkelte sak. Sakene er fortsatt under etterforskning, og status i sakene kan endre seg, opplyser politiet.

Bare natt til lørdag var det opp mot 20 voldshendelser i Oslo, men også natt til søndag ble det registrert en rekke hendelser hvor det ble utøvd vold.

I flere av forholdene fremstår det som om voldsutøvelsen var uprovosert. Flere av gjerningspersonene er unge menn med utenlandsk opprinnelse som har gått til angrep på enkeltpersoner eller mindre grupper.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding